ምንጪ ስእሊ, Yemane G. Meskel/twitter ኤርትራ ናጽነታ ድሕሪ ምርካባ፡ ምስ ኢትዮጵያ፡ ሱዳንን ግብጽን ዝጸንሓ ዲፕሎማስያዊ ዝምድናታት ክብን ለጠቕን እናበለ ዝማዕበለ'ዩ። ሰበስልጣን ኤርትራ፡ ኣብ ፈለማ ናጽነት ግብጺ ናጽነት ኤርትራ ኣይተዋሕጠላን ብምባል ክኸስዋ ተሰሚዖም'ዮም። ድሕሪ 1993 ግን፡ ኤርትራ ናጽነታ ብህዝበ-ውሳነ (ረፈረንደም) ብወግዒ ድሕሪ ምርግጋጻ፡ ካብ ግብጺ ኣፍልጦ ረኺባ፡ ዝምድንአን ብደረጃ ኤምባሲ ዓብዪ። እታ ምስ ኩለን ጎረባብታ ኣብ ወታሃደራዊ ግጭት ዝኣተወት ኤርትራ፡ ብፍላይ ምስ ሱዳንን ኢትዮጵያን፡ ኣብ ኲናትን ምብታኽ ዲፕሎማስያዊ ዝምድናን በጺሓ'ያ። ኣብ ሱዳን ኣምባሳደር ዝነበረ ዓብደላ ኣደም፡ ኤርትራ ኣብ 1994 ምስ ሱዳን ዝበራ ዝምድና ሃንደበት ክትበትኽ ዘገድድ ኩነታት ኣይነበረን ይብል፡ ዋላ'ኳ መንግስቲ ሱዳን "ንገለ እስላማውያን ሓይልታት ይድግፉ'ዮም እንተበልና" ኢሉ። ኤርትራ ንመሰጋገሪ ወታሃደራዊ ቤት ምኽሪ ሱዳን ከም እትድገፍ ኣፍሊጣ ንሱ፡ ከምዝብሎ፡ ምስ ኢትዮጵያ ዲፕሎማስያዊ ዝምድና ኣብ ዝተበተኸሉ'ውን "ኣባላት ካቢነ ሚኒስተራት'ውን ኣይፈለጡን"። "ብዝምልከቶ ትካል፡ ሚኒስትሪ ጉዳያት ወጻኢ ገምጋም ተጌሩ፡ ብኸምዚ ንፍታሓዮ ዝብሃል ስርዓት ኣይነበረናን" ዝበለ እቲ ኣምባሳደር፡ ፕረዚደንት ዝወስዶም ዝነበረ በይናዊ ስጉምትታት ከም ዝነበሩ ይጠቅስ። ምስ ኢትዮጵያ ኣብ መጀመርታ 7 ዓመታት ዝነበረ ዝምድና'ውን፡ እቲ በቲ ኣብ መንጎ ቀዳማይ ሚኒስተር ነበር መለስ ዜናውን፡ ፕረዚደንት ኢሳይያስ ዝነበረ ጥቡቕ ዝምድናን ዝግለጽ ዝነበረ ርክብ፡ ናብቲ ንዕስራ ዓመታት ዝቐጸለ ኲናትን ወጥርን'ዩ ማዕቢሉ። ድሕሪ'ቲ ኣብ ክረምቲ 2018 ዝተገብረ ስምምዕ ሰላም'ውን እንተኾነ፡ እቲ ርክብ ኣብ መንጎ ቀዳማይ ሚኒስተር ኣብዪ ኣሕመድን ፕረዚደንት ኢሳይያስን ዝተሓጽረ'ዩ ክብሉ ብዙሓት ተንተንቲ ይዛረቡ'ዮም። ከም መርኣያ ድማ፡ እቲ ቀንዲ ነጥቢ ናይቲ ስምምዕ ዝነበረ ምትግባር ኮሚሽን ዶብን፡ ምኽፋት ዶባትን ዛጊት ተንጠልጢሉ ተሪፉ እንተሃለወ። ኣቶ ኣልኣሚን ኣብ ዝሃቦ መግለጺ፡ ምስ ኢትዮጵያ ተመስሪቱ ዘሎ ዝምድና "ዝተማለአ ግን ኣይኮነን … መሬትና ገና ተጎቢጡ ኣሎ፡ ቁጠባውን ንግዳውን ምንቅስቓስ ኣብ መንጎናን ኢትዮጵያን ኣይተጀመረን። ነዚ [ምስ ኢትዮጵያ ዝተገብረ] ሰላም እዚ ዘይደልይዎ፡ ንዕኦም ሓደጋ ዝቖጽርዎ ሓይልታት ኣለዉ" ኢሉ። ምንጪ ስእሊ, EmbassyMedia ኣቶ ዘርኣስላሰ ረድኢ፡ እቲ ፕረዚደንት "ከም ቀዳማይ ዲፕሎማሰኛ መጠን….
